प्रदर्शनको एक सातापछि नेपालमा 'द कश्मीर फाइल्स'
भारतमा सत्तारूढ भारतीय जनता पार्टी (भाजपा)को साथ र समर्थन पाइरहेको तर समीक्षकका तर्फबाट खासै राम्रो प्रतिक्रिया नपाएको फिल्म 'द कश्मीर फाइल्स' नेपाल प्रदर्शनमा आउने भएको छ । फिल्मले भारतीय बक्स अफिसमा राम्रो 'कलेक्सन' गर्न थालेसँगै नेपालका वितरकले प्रदर्शनको एक सातापछि फिल्मलाई नेपाल ल्याउँदैछन् । 
काठमाडौँ — भारतमा सत्तारूढ भारतीय जनता पार्टी (भाजपा)को साथ र समर्थन पाइरहेको तर समीक्षकका तर्फबाट खासै राम्रो प्रतिक्रिया नपाएको फिल्म 'द कश्मीर फाइल्स' नेपाल प्रदर्शनमा आउने भएको छ । फिल्मले भारतीय बक्स अफिसमा राम्रो 'कलेक्सन' गर्न थालेसँगै नेपालका वितरकले प्रदर्शनको एक सातापछि फिल्मलाई नेपाल ल्याउँदैछन् । 'भारतमा त यो फिल्मले हरेक दिन रेकर्ड बनाइरहेको छ । ४ करोडबाट ओपनिङ गरेको फिल्मले बुधबार झन्डै २० करोड कमायो । सुरुमा त हामीलाई पनि यो फिल्मले यस्तो गर्ला भन्ने थाहा थिएन । त्यसैले एक हप्तापछि नेपाल ल्यायौं,' वितरक मनोज राठी बताउँछन् ।सन् १९९० मा कश्मीरबाट पलायन भएका कश्मीरी पण्डितबारे बनाइएको भनिएको यस फिल्मलाई विवेक अग्निहोत्रीले निर्देशन गरेका हुन् । विशेषगरी सत्तारुढ भाजपा सरकारबाट प्रशंसा गरिएको फिल्म भने सन्तुलित नभएको प्रतिक्रिया आएका छन् । भाजपाशासित प्रदेश सरकारहरूले फिल्मलाई करछूटको घोषणासमेत गरेका छन् । मध्य प्रदेश सरकारले त फिल्म धेरैले हेरून् भनेर बिदासमेत दिएको थियो । प्रधानमन्त्री नरेन्द्र मोदीले समेत फिल्मको प्रशंसा गरे भने भाजपा मन्त्रीहरुसमेत फिल्मको तारिफसँगै फिल्म हेर्न जान सामाजिक सञ्जालमार्फत आह्वानै गरेका छन् ।सामाजिक सञ्जालतिर फिल्मको पक्ष विपक्षमा बोल्नेहरु बढेका छन् । विशेषगरी कश्मीरी पण्डितबारे बनाइएको यस चलचित्रमा एकतर्फी कुरा देखाइएको समीक्षकहरू बताउँछन् । कश्मीरी पण्डितको वास्तविक अवस्थालाई चित्रित गर्नुभन्दा पनि धार्मिक तुष्टिकरण गर्ने उद्देश्यले फिल्म बनाइएको कतिपयको आरोप छ । कलाकारहरू अक्षय कुमार र कंगना रनावतले भने फिल्मको पक्षमा ट्विट गरेका छन् । निर्देशक अग्निहोत्रीले फिल्ममा विश्वविद्यालय पढ्दै गरेको एक विद्यार्थीले आफ्नो कश्मीरी हिन्दु परिवार मारिएको खबर पाएसँगैको कथालाई फिल्ममा देखाएका छन् ।प्रदर्शनको एक सातापछि नेपाली हलहरूमा यो फिल्म नेपाली फिल्म 'चिसो एस्ट्रे', 'बच्चन पाण्डे' र 'जापानिज एनिमी'सँगै प्रदर्शनमा आउँदैछ । चलचित्रमा मिथुन चक्रवर्ती, अनुपम खेर, दर्शन कुमार, पल्लवी जोशीलगायतका कलाकारको अभिनय छ भने चलचित्र निर्देशक अग्निहोत्री र सौरभ पाण्डेयले लेखेका हुन् । 